REZOLUTË

PËR MBËSHTETJEN E PROCESIT TË FILLIMIT TË BISEDIMEVE
PËR ANËTARËSIMIN E REPUBLIKËS SË SHQIPËRISË
NË BASHKIMIN EVROPIAN
 
- Në zbatim të nenit 6 dhe nenit 75 të Kushtetutës së Republikës së Shqipërisë, të ligjit nr. 9590, datë 27.7.2006, “Për ratifikimin e Marrëveshjes së Stabilizim-Asociimit ndërmjet Republikës së Shqipërisë dhe Komuniteteve Evropiane dhe shteteve të tyre anëtare”, nenit 14, shkronja “ë”, të ligjit nr. 15/2015 “Për rolin e Kuvendit në procesin e integrimit të Republikës së Shqipërisë në Bashkimin Evropian”, neneve 106 dhe 107 të Rregullores së Kuvendit të Republikës së Shqipërisë dhe duke marrë në konsideratë rolin e Kuvendit, si organi më i lartë ligjbërës dhe kontrollues;
- Duke vlerësuar mbështetjen e vazhdueshme të Bashkimit Evropian për ngritjen dhe forcimin e institucioneve demokratike të Republikës së Shqipërisë;
- Duke ritheksuar se objektivi kryesor strategjik i Republikës së Shqipërisë është anëtarësimi në Bashkimin Evropian, me mirënjohje për mbështetjen e vazhdueshme që Bashkimi Evropian dhe shtetet e tij anëtare i kanë dhënë Shqipërisë në përmbushje të reformave për procesin e integrimit evropian;
- Duke konfirmuar vullnetin e palëkundur për të respektuar vlerat e sanksionuara në traktatet e Bashkimi Evropian dhe vendosmërinë për zhvillimin e një shoqërie demokratike, bazuar në sundimin e ligjit, respektin për të drejtat e njeriut dhe minoriteteve, si dhe në parimet e ekonomisë së tregut;
- Duke marrë në konsideratë rekomandimin e qartë të Komisionit Evropian të datës 17.4.2018, rikonfirmuar në datën 29.5.2019, për fillimin e bisedimeve për anëtarësim të Republikës së Shqipërisë në Bashkimin Evropian, si dhe përfundimet e Këshillit të Bashkimit Evropian, të mbështetura nga Këshilli Evropian, të qershorit 2018, i cili përcakton fundin e vitit 2019 si periudhën e zyrtarizimit të këtyre bisedimeve;
- Duke vlerësuar punën përgatitore të nisur nga Komisioni Evropian me institucionet shqiptare në lidhje me analizën e legjislacionit shqiptar kundrejt acquis të Bashkimit Evropian, të njohur si procesi “screening”;
- Duke rikonfirmuar angazhimet që burojnë nga rezoluta e Kuvendit të Shqipërisë datë 24.5.2018, “Për rekomandimin e Komisionit Euvropian për hapjen e negociatave të anëtarësimit midis Bashkimit Evropian dhe Shqipërisë”; 
- Duke marrë në konsideratë faktin se dialogu politik konstruktiv, gjithëpërfshirja dhe transparenca, të mbështetura në parimet demokratike dhe institucionet kushtetuese janë thelbësore për progresin e qëndrueshëm të institucioneve të Shqipërisë në procesin e integrimit evropian;
- Duke shprehur angazhimin tonë për të vijuar reformat e ndërmarra në kuadër të procesit të integrimit evropian, duke pasur parasysh përparimin e bërë nga Shqipëria në plotësimin e rekomandimeve kyçe të Komisionit Evropian, zbatimin e qëndrueshëm të Marrëveshjes së Stabilizim-Asociimit dhe, në veçanti, përparësitë e vendosura nga Komisioni Evropian si kusht paraprak për çeljen e negociatave; 
- Duke u bazuar në raportin e fundit të OSBE/ODIHR-it dhe duke konsideruar themelore zbatimin e rekomandimeve të raportit të mësipërm për reformën zgjedhore, sipas parimeve demokratike dhe brenda kuadrit kushtetues dhe institucional;
- Duke theksuar rëndësinë e forcimit të mëtejshëm të rolit të shoqërisë civile dhe grupeve të tjera të interesit në procesin integrues të vendit, me qëllim forcimin e dialogut gjithëpërfshirës dhe rritjen e transparencës në procesin e integrimit evropian;
- Duke theksuar synimin për forcimin dhe përmirësimin e vazhdueshëm të veprimtarive të organeve, nëpërmjet të cilave Kuvendi ushtron përgjegjësinë e tij në procesin e integrimit evropian;
KUVENDI I REPUBLIKËS SË SHQIPËRISË:
1. Vlerëson Raportin e Komisionit Evropian të datës 29.5.2019 dhe rekomandimet e tij për reformat e mëtejshme në kuadër të procesit të integrimit evropian;
2. Vlerëson rolin e tij në drejtim të zhvillimit të dialogut gjithëpërfshirës, mbështetur në parimet demokratike, brenda kuadrit kushtetues dhe institucional mbi çështjet e integrimit evropian;
3. Inkurajon forcimin e mëtejshëm të rolit të tij në mbikëqyrje të reformave integruese të vendit;
4. Thekson se angazhimi i qëndrueshëm institucional për përmbushjen e rekomandimeve të Komisionit Evropian dhe zbatimin e përfundimeve të Këshillit Evropian përbën përparësinë kryesore të punës së Kuvendit të Shqipërisë;
5. Mbështet fort reformën në Drejtësi dhe angazhohet të bashkëpunojë dhe të nxisë institucionet përgjegjëse, me qëllim ngritjen dhe funksionimin e Prokurorisë Speciale Kundër Korrupsionit (SPAK), Byrosë Kombëtare të Hetimit (BKH) dhe plotësimin e vendeve të lira në Gjykatën Kushtetuese dhe në Gjykatën e Lartë, si dhe zgjedhjen e Prokurorit të Përgjithshëm brenda vitit 2019;
6. Kërkon nga organet ligjzbatuese rezultate konkrete dhe të vazhdueshme në luftën kundër korrupsionit, krimit të organizuar, si dhe në respektimin dhe zbatimin e të drejtave të njeriut dhe minoriteteve;
7. Shpreh vullnetin e plotë për forcimin e frymës së mirëkuptimit ndërpartiak dhe bashkëpunimit me shoqërinë civile në rrugën e thellimit të reformave të ndërmarra në kuadër të procesit të anëtarësimit;
8. Shpreh gatishmërinë e plotë për kryerjen e një reforme tërësore dhe gjithëpërfshirëse zgjedhore brenda mandatit të Komisionit të Posaçëm Parlamentar për Reformën Zgjedhore, sipas parimeve demokratike dhe standardeve ndërkombëtare, në interes të qytetarëve shqiptarë;
9. Shpreh angazhimin e plotë dhe i kërkon Këshillit të Ministrave dhe institucioneve të pavarura zbatimin e përparësive të vendosura nga Komisioni Europian, me fokus sundimin e së drejtës dhe liritë e të drejtat themelore;
10. I kërkon Këshillit të Ministrave që të paraqesë, brenda datës 31 janar 2020, planin e punës, metodologjinë, planifikimin e burimeve njerëzore dhe financiare në mbështetje të procesit të bisedimeve për anëtarësimin në Bashkimin Evropian;
[bookmark: _GoBack]11. Fton vendet anëtare të Bashkimit Evropian që në përputhje me rekomandimet e Komisionit Evropian të datës 17.4.2018, rikonfirmuar në datën 29.5.2019, si dhe përfundimet e Këshillit të Bashkimit Evropian, të mbështetura nga Këshilli Evropian, të qershorit 2018, të zyrtarizojnë hapjen e bisedimeve për anëtarësim me Republikën e Shqipërisë. 


Miratuar në datën 3.10.2019.

KRYETAR
Gramoz Ruçi

